八陣磧
作者：馮山
朝代：宋

paragraphs: 永安宫前瀼西磧，萬流峽口爭奔激。
秋濤卷地裂山谷，水落依然陣圖出。
陣形聚拳六十四，傳是武侯親手跡。
斯人管蕭豈足道，身在巴東心漢室。
從容所遇皆法制，浩蕩胸中萬分一。
陰機暗與天地合，壯氣曾將鬼神役。
至今千載矻不動，渺莽幾深難致詰。
豈徒豪傑重嗟賞，應有神靈長護惜。
廟偏裸裎七壯士，酒炙紛紛走巫覡。
萬事顛倒皆偶然，卧龍無處沾餘瀝。